Komisjoni määrus (EÜ) nr 1408/2003,

7. august 2003,

kehtestatakse 2003/2004. turustusaastaks erand määrusest (EÜ) nr 2316/1999 seoses tootmisest kõrvaldatud maa kasutamisega teatavates liikmesriikides

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1251/1999, millega kehtestatakse teatavate põllukultuuride tootjatele toetussüsteem, [1] viimati muudetud määrusega (EÜ) nr 1038/2001, [2] eriti selle artiklit 9,

ning arvestades järgmist:

(1) Komisjoni 22. oktoobri 1999. aasta määrusega (EÜ) nr 2316/1999 (milles sätestatakse teatavate põllukultuuride tootjate toetussüsteemi kehtestava nõukogu määruse (EÜ) nr 1251/1999 [3] üksikasjalikud rakenduseeskirjad, viimati muudetud määrusega (EÜ) nr 1035/2003 [4]) sätestab tingimused, mille alusel antakse teatavatele põllukultuuridele pindalatoetusi. Määruse (EÜ) nr 2316/1999 artikli 19 lõigetes 2 ja 3 sätestatakse, et tootmisest kõrvalejäetud alad peavad jääma tootmisest kõrvale hiljemalt 15. jaanuarist vähemalt 31. augustini ja kui ei ole ette nähtud teisiti, ei tohi kõnealuseid alasid kasutada põllumajanduslikuks tootmiseks ega tulu saamise eesmärgil.

(2) Teatavates ühenduse piirkondades on viimastel kuudel olnud äärmiselt tugev põud, mis on tõsiselt mõjutanud söödatarneid ja põhjustanud loomapidajatele suuri saamata jäänud tulusid, kuna nad on kohustatud müüma oma loomi, sest tavapärast sööta ei ole saadaval.

(3) Komisjoni määruses (EÜ) nr 1360/2003, millega kehtestatakse 2003/2004. turustusaastaks erand määrusest (EÜ) nr 2316/1999 seoses tootmisest kõrvaldatud maa kasutamisega teatavates ühenduse piirkondades, [5] lubatakse tootmisest kõrvaldatud maad kasutada loomade toitmiseks. Kuna põud on levinud muudesse ühenduse piirkondadesse, on soovitatav leida täiendavaid söödavarusid enne sügist.

(4) Kuna praegustes erandlikes ilmastikutingimustes on söödavarude kättesaadavus väga ettearvamatu, tuleks kiiresti kehtestada erand määrusest (EÜ) nr 2316/1999, mille kohaselt kõnealused liikmesriigid lubavad kasutada tootmisest kõrvaldatud põllukultuuride maad loomade toitmiseks enne maa tootmisest kõrvaldamise tähtaja lõppu kooskõlas nende poolt sätestatud tingimuste ja kriteeriumidega. Kõnealused eeskirjad peavad siiski tõhusalt tagama, et kõnealust maad ei kasutada tulu saamise eesmärgil.

(5) Käesolevas määruses sätestatud meetmed on kooskõlas teraviljaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Erandina määruse (EÜ) nr 2316/1999 artikli 19 lõigetest 2 ja 3 võivad liikmesriigid määruse (EÜ) nr 1360/2003 lisas loetletud teatavates ühenduse piirkondades lubada tootmisest kõrvaldatud maa kasutamist 2003/2004. turustusaastal loomade toitmiseks kooskõlas nende poolt sätestatud tingimuste ja kriteeriumidega.

2. Asjaomased liikmesriigid võtavad kõik vajalikud meetmed tagamaks, et lõikes 1 osutatud tootmisest kõrvaldatud maad ei kasutata tulu saamise eesmärgil, ja eelkõige ei anta kõnealustelt aladelt saadud põllukultuuridele vastavalt nõukogu määrusele (EÜ) nr 603/95 [6] kuivsööda tootmistoetust.

Artikkel 2

Lisas loetletud liikmesriigid teavitavad ühendust käesoleva määruse kohaselt võetud meetmetest.

Artikkel 3

Käesolev määrus jõustub Euroopa Liidu Teatajas avaldamise päeval.

Käesolevat määrust kohaldatakse alates 18. juulist 2003.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. august 2003

Komisjoni nimel

komisjoni liige

Franz Fischler

[1] EÜT L 160, 26.6.1999, lk 1.

[2] EÜT L 145, 31.5.2001, lk 16.

[3] EÜT L 280, 30.10.1999, lk 43.

[4] ELT L 150, 18.6.2003, lk 24.

[5] ELT L 194, 1.8.2003, lk 35.

[6] EÜT L 63, 21.3.1995, lk 1.

--------------------------------------------------

LISA

Belgia

Saksamaa

Hispaania

Prantsusmaa

Itaalia

Luksemburg

Austria

Portugal

--------------------------------------------------